ՏԵՍՈՒՉԻՆ ԽՕՍՔԸ

 
ԳԼԱՁՈՐ-ՈՎ ՕՂԱԿՈՒՄ
 
         Սիրելի՛ ընթերցողներ,
         Ակամայ ընդհատումէ մը ետք, Գլաձոր-ի 2008–2009 տարեշրջանի եւ 2011–2012 տարեշրջանի թիւերը ԺԶ. տարիով իրարու կ՚ագուցուին ու 1956–1957 տարեշրջանին ծնած 55-ամեայ Գլաձոր-ը կը շարունակէ Մեծի Տանն Կիլիկիոյ Կաթողիկոսութեան Դպրեվանքին նո՛յն ոգիին, նո՛յն մթնոլոր-տին եւ նո՛յն գրգիռին վկայութիւնը ըլլալ։
         Դպրեվանք եւ Գլաձոր մտերմօրէն կան եւ միասին կը քալեն մեր միտքի եւ հոգիի ճամբաներէն. որովհետեւ Գլաձոր վանք-համալսարանին հոգեւոր ներկայութիւնը, մեր հողերուն ոգեղինութիւնը, մեր պատմութեան պատգամը, մեր երանեալ նախնիներուն շունչը, մեր ապրումներուն կծիկը եւ մեր ձգտումներուն գումարը խտացած են Դպրեվանքին մէջ՝ որպէս գլաձորեան կտակին վաւերական ժառանգորդ։
         Գլաձոր-ով դպրեվանեցին կը կապուի իր ոգեշնչիչ անցեալին եւ զայն կերտած անմահներու անսպառ թափօրին, թուղթին կը յանձնէ իր այսօրուան ուսանողական մտորումները եւ կը խորացնէ մաշտոցեան ու նարեկեան իր հայադրոշմ ինքնութիւնը՝ վաղուան անծայրածիր սպա-սաւորութեան սեւեռումով։
         Նման հաստատում մը աւելի անմիջական շեշտով կը բացուէր Գլաձոր-ի Ա. Տարիի Թիւ Ա.-ին մէջ, երբ օրուան Տեսուչ Գարեգին Վրդ. Սարգիսեան սաներուն ուղղած իր գիրը կը շնչաւորէր անոնց դիմաց գծելով տիպարը մեծ գլաձորցի Գարեգին Ա. Յովսէփեան Կաթողիկոսին (1867–1952), որուն թարմ յիշատակին խնկումով կնքուած էր Գլաձոր-ը եւ որուն ծննդեան 145-ամեակի եւ վախճանման 60-ամեակի խորհուրդով պարուրուած է 2012 տարին.
         «Գլաձո՜ր։
         Անունը վկայութիւն մը թող ըլլայ իր նկարագրին եւ… յարգանքի ու պաշտանքի, հաւատարմութեան եւ սիրոյ փաստ մը դրական, գործ-նական, իրա՛ւ փաստ մը մեր հին վանքերու մութ խուցերու մենութեանց մէջ փոշեծածուկ ձեռագիրներու մեծ վարպետին՝ անմահանուն Գարեգին Կաթողիկոսին, որուն "դպրոց"-ն էր Գլաձորը, եւ որուն տեսլական Գլա-ձորը՝ ձե՛ր Դպրեվանքը»։
         Իսկ հակառակ հայ ժողովուրդի խռովեալ եւ ալետատան վիճակին, Զարեհ Ա. Կաթողիկոս նորածիլ Գլաձոր-ով հրճուած, 1957-ի Գլաձոր-ի Բ. Տարիի Թիւ Բ.-ին մէջ Հայրապետական Օրհնութեան Գիրով կը քաջալերէր եւ միաժամանակ կը զգաստացնէր սաները՝ յորդորելով.
          «Հոգեպէս բաւարարուած ենք տեսնելով, որ մեր տառապագին զոհողութիւնները եւ Հայ ժողովուրդի նիւթական զոհաբերութիւնները կը պտղաբերին։
          Գլաձոր-ի մասին գրուած գնահատական տողերը եւ մեզի հասած քաջալերական խօսքերը գրաւական են այն ծաւալուն ժողովրդակա-նութեան, որով դիմաւորուեցաւ պարբերաթերթը։ … Գնահատական տո-ղերը Ձեզ պէտք չէ մղեն արհամարհոտ ինքնախաբութեան, եւ միշտ ի մտի պէտք է ունենաք ձգտիլ աւելի կատարեալին, աւելի խորացումի։ … "Աչք ամենեցուն ի Ձեզ հային"։ Պիտի արդարանա՞ն այդ ակնկալութիւնները։ Ձեր անունով պատասխանած ենք արդէն Հայ ժողովուրդին, թէ "ԱՅՈ՛"»։
 
          Սիրելի՛ սաներ,
          Վերը կատարուած մէջբերումները կու գան անգամ մը եւս հաս-տատելու, թէ Գլաձոր-ի իւրաքանչիւր թիւը գլաձորեան դպրոցի եւ հայ-րապետական բիւր զոհողութիւններու ու ժողովրդային ծով ակնկա-լութիւններու հանդիսարան է, որ ո՛չ թէ իր բովանդակութեան համար պիտի փնտռուի եւ կարդացուի, այլ հոն երեւցող դպրեվանեցիներուն անուններուն կապուած յոյսով պիտի գնահատուի աւելի ուշ, երբ, Աս-տուծոյ կամքով, ձեզմէ քանինե՜ր հայ հոգեւորականի սքեմով կամ հայ մտաւորականի գրիչով ՀԵՂԻՆԱԿ պիտի դառնան մեր ժողովուրդի գրական-մշակութային անդաստանին մէջ։
          Վստահ եմ, որ Գլաձոր-ի այս թիւին աշխատակիցները ապագային աւելի մնայուն գործերով պիտի ճոխացնեն մեր գրականութիւնը. սակայն դուք եւ այսօրուան ու վաղուան ընթերցողը պիտի յիշէք, թէ Գլաձոր-ին մէջ յայտնուած էիք առաջին անգամ՝ ձեր գրողի դողդոջ յաւակնութիւններով։
 
          Սիրելի՛ դպրեվանեցիներ,
          Երբ դպրեվանեցիներ կ՚ըսեմ այս բառով կը հասկնամ բոլոր անոնք, որոնք Դպրեվանքը իրենց հարազատ տունը կը նկատեն եւ որպէս գործակիցներ իրենց բազմակողմանի մասնակցութիւնը կը բերեն հայ մշակի դաստիարակութեան իմ համեստ ճիգին։
          Առանց ձեզ խմբաւորումներու ենթարկելու, Դպրեվանքով դպրեվա-նեցի դարձած բոլոր հայորդիներուդ շնորհակալութիւն կը յայտնեմ ձեր Դպրեվանքին հանդէպ ցուցաբերած սիրոյն համար եւ կը գնահատեմ ձեր կապուածութիւնը Դպրեվանքին, հայցելով Աստուծոյ անսպառ օրհնութ-իւնը եւ հայ ժամագիրքին բառերով աղօթելով, որ ձեր վաստակը յումպէտս չըլլայ, այլ արդարութեան եւ աստուածպաշտութեան պտուղ համարուի։

Նարեկ Արք. Ալեէմէզեան



2

